text: Anders W. Berthelsen har brækket ben
  04 november 2011 kl. 16.38
  Mungo Park er nødt til at aflyse det udsolgte show med koldingenseren Anders W. Berthelsen i front. Han har nemlig brækket et ben.
  Showet, Kolding Tonight, skulle have premiere næste fredag. Og Anders W. Berthelsen glædede sig meget til at stå på scenen i sin fødeby, fortalte han for nylig i TV SYD. 
  Men nu har lægerne beordret ham til at holde sig i ro i de kommende uger. Det betyder, at premieren må udskydes til 28. januar. 
  - Det er glædeligt, at Anders allerede har fundet en ny dato i hans ellers travle kalender. Jeg ved, han har måttet aflyse og rykke rundt på andre aftaler, for at kunne finde en ny dato. Det viser, hvor meget han prioriterer Kolding Tonight, siger showets producent, Karin Misser til dinby.dk
  I Kolding Tonight indtager Anders W. Berthelsen den centrale rolle som vært.
  